钦定古今图书集成/理学汇编/学行典/第113卷 > 王阳明集 > 《改过》
## 钦定古今图书集成/理学汇编/学行典/第113卷 > 王阳明集 > 《改过》

夫过者，自大贤所不免，然不害其卒为大贤者，为其
能改也。故不贵于无过，而贵于能改。诸生自思平日
亦有缺于廉耻忠信之行者乎？亦有薄于孝友之道，
陷于狡诈偷刻之习者乎？诸生殆不至于此。不幸或
有之，皆其不知而误蹈，素无师友之讲习规饬也。诸
生试内省，万一有近于是者，固亦不可以不痛自悔
咎。然亦不当以此自歉，遂馁于改过从善之心。但能
一旦脱然洗涤旧染，虽昔为寇盗，今日不害为君子
矣。若曰“吾昔已如此，今虽改过而从善，将人不信，我
且无赎于前过，反怀羞涩疑沮，而甘心于污浊终焉”，
则吾亦绝望尔矣。